Mæland til Aaser: «Hvor ble det av Berit Svendsen?»
Etter det VG erfarer ble næringsministeren så overrasket at følgende spørsmål glapp ut av henne: – Hvor ble det av Berit Svendsen? Samtalen mellom Mæland og Aaser fant sted 4. mai på et møte. Dagen etter skulle ny konsernsjef i Norges nest største selskap utpekes av styret. Mæland skal inntil denne datoen ha blitt forsikret av Aaser om at «kvinner» – i flertall – fortsatt var en del av prosessen. Hun var dermed svært overrasket over at ingen kvinner ville bli presentert for et samlet styre. Bakgrunn: Telenor-kvinner ble aldri innkalt til intervju om konsernsjef-jobben Aaser skal ha svart Mæland at Svendsen ikke kunne bli med inn i sluttrunden i selve styrerommet fordi hun ikke hadde tilstrekkelig internasjonal erfaring. Svendsen, som er administrerende direktør i Telenor Norge og dermed en del av konsernledelsen, fikk denne beskjeden direkte fra både styreleder Aaser og hodejegerfirmaet som Telenor hadde leid inn. Berit Svendsen var av de fleste innsiderne tippet som en av de største favorittene til å ta over etter Jon Fredrik Baksaas.Statsråden ble den 4. mai orientert om at styreleder Aaser, i samarbeid med hodejegerfirmaet Egon Zehnder og et ansettelsesutvalg i styret, hadde plukket ut tre kandidater styret kunne velge mellom. Samtlige var menn. For første gang forteller næringsminister Monica Mæland (H) om hva hun fikk vite om hvor det ble av kvinnene i ansettelsen av ny konsernsjef i Telenor. Til tross for at Aaser direkte fikk spørsmål fra næringsministeren om hvorfor kvinnene forsvant ut av prosessen, gikk Aaser videre med tre menn på sin liste til styret. Et samlet styre fikk derfor ikke anledning til å intervjue eller stille spørsmål til noen kvinner. – Under prosessen med ansettelse av ny sjef for Telenor forsikret Aaser meg om at det var kandidater fra begge kjønn med i prosessen. Dagen før styret fattet beslutning om ansettelsen, ble jeg orientert om resultatet. Og det var at det var tre menn og ingen kvinner som skulle presenteres for styret dagen etter. Det var overraskende, sier Mæland til VG. I ettertid sa derimot styreleder Aaser at flere kvinner var med i sluttrunden: «Vi hadde med oss i sluttrunden både kvinner og menn fra både innland og utland», sa Aaser til NRK 21. mai i år – to og en halv uke etter samtalen med Mæland. Men ifølge Mæland var altså kvinnene ute før sluttrunden var i gang. Det likte næringsministeren svært dårlig. – Jeg tok nok en gang opp spørsmålet om kvinnelige kandidater. Det ble problematisert overfor ham. At Aaser fant det nødvendig å ringe en rekke fremtredende politikere, bekrefter vel at signalet mitt ble oppfattet, sier Mæland.Hun viser til at Svein Aaser grytidlig på morgenen 12. mai, da nyheten om ny konsernsjef ble offentliggjort, ringte en eksklusiv gruppe norske toppolitikere. Blant dem Høyres to mest profilerte kvinnepolitikere, statssekretær ved Statsministerens kontor Julie Brodtkorb, og stortingsrepresentant Linda Helleland. Partilederne Knut Arild Hareide (KrF), Trygve Slagsvold Vedum (Sp) og Jonas Gahr Støre (Ap) fikk også telefoner. Aaser forsikret dem om at kvinner hadde blitt vurdert nøye – og at prosessen hadde vært grundig. VG mener: På tide at gutta boys møter motstand Men selv om Mæland ga beskjed om at hun var overrasket over alle kvinnene var ute, gikk Svein Aaser til det fulltallige Telenor-styret og presenterte dem for en liste med kun tre menn. Overfor VG understreker Mæland at det er og skal være styret som skal fatte beslutningen, ikke næringsministeren som eier. VG avslørte denne uken at ingen av de tre mest erfarne Telenor-kvinnene var med til sluttrunden i ansettelsesprosessen. Og etter at ansettelsen av Sigve Brekke var gjort skal Telenors styreleder ha ringt sin konserndirektør Berit Svendsen og bedt henne gå ut offentlig å si at hun hadde vært med i prosessen. Det nektet hun, fordi hun ikke opplevde at det var sannheten. Tidligere styreleder Aaser besvarte heller ikke i går VGs henvendelser.
Monica Mæland skal ha reagert med stor overraskelse da Svein Aaser informerte henne om at alle kvinner var blitt vraket fra prosessen – dagen før det avgjørende styremøtet i Telenor.